| **Algimantas Birbilas** |
| --- |
|  |
| Gimė | 1960 m. rugsėjo 9 d. (62 metai)Raguva |
| Sutuoktinis (-ė) | Žydrūnė Birbilienė |
| Vaikai | Austėja, Alantas |
|  |
| Veikla | žurnalistas, visuomenininkas, politikas, bitininkas |
| Partija | Lietuvos valstiečių ir žaliųjų sąjunga |

**Algimantas Birbilas** (g. 1960 m. rugsėjo 9 d. Raguvoje, Panevėžio raj.) – visuomenės veikėjas, žurnalistas, politikas, lietuviškų loginių stalo žaidimų kūrėjas, bitininkas. Nuo 2000 m. tautininkų sąjungos, nuo 2013 m. Lietuvos valstiečių ir žaliųjų sąjungos narys. Nuo 2015 m. Panevėžio rajono savivaldybės tarybos narys.

Biografija
----------

1978 m. baigė Raguvos vidurinę mokyklą. Vilniaus 21-oje profesinėje mokykloje 1979 m. įgijo braižytojo specialybę. Nuo 1980 iki 1986 m. studijavo VU Istorijos (VU IF) ir žurnalistikos specialybę. Studijų metais buvo VU IF Kultūros klubo narys, o nuo 1984 iki 1985 m. klubo prezidentas.

1988 m. įsikūrus Lietuvoje Sąjūdžiui, įsijungė į jo veiklą Kaune, buvo jaunimo bendrijos „Lituanica" Tarybos narys. Organizavo pirmąsias Kauno Sąjūdžio ir "Lituanicos" ekspedicijas į 1863 m. sukilėlių lietuvių tremties vietas Rusijos Saratovo srityje (Jeršovo raj.). Taip pat organizavo Kauno Sąjūdžio ir "Lituanicos" ekspediciją į lietuvių tremties vietas Rusijos Novosibirsko, Tomsko ir Omsko srityse. Dalyvavo įvairiose Kauno Sąjūdžio ir „Lituanicos" lietuvių paieškos ir registravimo ekspedicijose Baltarusijoje, Latvijoje ir Karaliaučiaus krašte. Dalyvavo tremtinių palaikų atvežimo ekspedicijoje iš Sibiro šiaurės, Bykovo rago.

1990 iki 1992 m. Kauno Sąjūdžio laikraštyje „Kauno aidas" atsakingasis sekretorius, redaktoriaus pavaduotojas, įvairių straipsnių autorius ir bendraautoris. 1992 m. Raguvoje (kartu su tėvais) atkūrė šeimos ūkį, kuriame bitininkauja su sūnumi iki šiol.

Nuo 2001 m. laikraščio „Tautininkų žinios" bendradarbis, nuo 2000 m. Lietuvių tautininkų sąjungos (LTS) narys, nuo 2003 m. „Tautininkų žinių" redaktorius, LTS atsakingasis sekretorius. Organizavo ar prisidėjo organizuojant prie daugelio tautinių patriotinių renginių Lietuvoje. 2004 m. kartu su bendraminčiais įkūrė Lietuvių etninės kultūros forumą, įstojo į lietuvių – švedų draugiją. Nuo 2006 m. LTS vicepirmininkas. Stažavosi Helneas humanitarinėje mokykloje (Danija).

Nuo 2006 iki 2009 m. norėdamas prisidėti prie lietuvių tautos kultūrinės įvairovės, sukūrė stalo žaidimus „Karūna" – lietuviški šachmatai („krepšinio šachmatai"), lietuviškos šaškės („kaškės"). VŠĮ „Mobili apskaita" steigėjas (kartu su žmona, 2006 m.).

Nuo 2007 iki 2008 m. prisidėjo prie patriotinių politinių jėgų telkimosi Lietuvoje. Kartu su kitais tautininkais inicijavo LTS prisijungimą prie Tėvynės Sąjungos (TS), TS-LKD Prezidiumo narys, TS Tautininkų frakcijos koordinatorius, vicepirmininkas; TS-LKD kandidatas į LRS narius 2008 m. Seimo rinkimuose Vilkaviškio apygardoje (Nr. 68). Nuo 2008 m. lapkričio mėn. LR Seimo nario Gintaro Songailos padėjėjas – sekretorius.

Aktyvus visuomenininkas – LDK parko draugijos pirmininkas, Lietuvių etninės kultūros draugijos, Lietuvai pagražinti draugijos, Lietuvos tautodailininkų sąjungos narys, „Tautos sąjungos" klubo pirmininkas, Panevėžio bitininkų draugijos narys, Lietuvos šachmatų federacijos narys, judėjimo „Aš Lietuvai" tarybos narys.

Vedęs; žmona Žydrūnė Birbilienė, finansininkė. Dukra Austėja baigė VU, dirba, sūnus Alantas studijuoja.

Nuorodos
--------

* Asmeninis Algimanto Birbilo tinklalapis Archyvuota kopija 2009-06-11 iš Wayback Machine projekto.
* 
* 
* 
* 
* 
* 
* 
* Archyvuota kopija 2016-10-05 iš Wayback Machine projekto.

Išnašos
-------

1. ↑  Taisyklės Archyvuota kopija 2011-04-13 iš Wayback Machine projekto.
2. ↑  Krepšinio šachmatai Archyvuota kopija 2016-09-21 iš Wayback Machine projekto.
3. ↑  VRK informacija Archyvuota kopija 2010-01-15 iš Wayback Machine projekto. TS-LKD kandidatas į Europos Parlamento narius 2009 m. rinkimuose (sąrašo numeris – 10)